张镃
同张以道出游近郊成古诗十六韵
今辰天宇佳，风光宛如春。
园庐岂不乐，景熟兴未伸。
与客策蹇驴，城东访幽人。
幽人本非约，意往随清真。
市小度啁哳，秋郊迥无尘。
枫林缬居前，蔬畦翠横陈。
烟浓山愈淡，徐步望更新。
田翁出荆扉，笑揖似所亲。
坐对俱不疑，一榻三乌巾。
胸中绝城堑，眼界空越秦。
纷纷痴浊世，等别生颦嗔。
青旗正飘摇，小店恰与隣。
相邀开缥翁，检梨共珍醇。
悠然会陶然，此适属隐沦。
我家幸匪远，要办来常频。
平桥指归途，野啭依丛筠。